
Iniciativanan asina ta mustra cu trahando hunto semper por logra mas y 
asina e desempleo na Aruba lo sigui baha 

Diaranson 12 di juni na Renaissance Convention Center a 
tuma luga e Job Fair 2024. E evento aki ta wordo organisa pa 
Aruba Food & Beverage Association y e afia aki a conta cu 
mas di 500 vacatura di mas di 60 compania di sector di Food 
& Beverage di Aruba. 


Ta pa di tres biaha cu ta organisa e Job Fair y un biaha mas, e 
tawata un exito rotundo. 

E evento aki ta duna e oportunidad na e aspirante pa sigura un 
luga den e sector prospero y gratificante di Food & Beverage. 
Nan ta siña tocante oportunidadnan den e industria, unda nan 
por crece den nan carera, pero tambe e ta interesante pa e 
talentonan nobo of recien gradua cu ta buscando un carera 
den e sector aki. 


Prome Minister Evelyn Wever-Croes ta menciona cu e echo 
cu e Job Fair 2024 tin participacion di mas di 60 compania y 
mas di 500 vacatura ta refleha e situacion laboral prospero 
cu Aruba tin actualmente. Tempo cu Gabinete Wever-Croes a 
sinta na 2017 e desempleo na Aruba tawata na 8.9%. E tempo 
ey Gobierno dibiaha a cuminsa traha riba e echo preocupante 
aki y a haci investigacionnan y a bin cu iniciativanan pa cu e 
mercado laboral. E trabou duro a duna resultado y a logra baha 
e cifranan di desempleo di 8.9% na 2017, pa 7.3% na 2018 y 
5.2% na 2019. Cu hopi satisfaccion por bisa cu danki na e 

trabou duro di Gobierno y tur stakeholders e cifranan actual di 
desempleo na e momento aki ta na un record di 4%. 


E mandatario a accentua riba e importancia di e Job Fair aki ya 
cu principalmente ta trata di trabounan den e sector di Food & 
Beverage unda cu pa e ultimo añanan tin un cantidad grandi di 
vacatura danki na e turismo y e economia creciente di Aruba. 
Iniciativanan asina ta yuda yena e vacaturanan mas lihe y ta 
mustra cu trahando hunto semper por logra mas y asina e 
desempleo na Aruba lo sigui baha. 


“Durante e Job Fair por a mira hopi interes di e participantenan, 
cu hopi gana di traha pa hiba nan pais padilanti. Aruba ta den 
pleno desaroyo y cu esaki e cuponan di trabou ta aumenta y 
p'esey eventonan asina ta importante pa Aruba. Danki na tur 
participante y un pabien na Aruba Food & Beverage Association 
y tur partner cu a yuda haci e evento aki grandi y exitoso.”, 
Prome Minister a expresa. MN 

GOBIERNO DI ARUBA SU COMPROMISO TA PA 
FORTIFICA SIGURIDAD NA NOS MUCHANAN A 
TRAVES DI LEY DI KINDEROPVANG 


Diaranson mainta, durante conferencia di prensa di Gobierno 
di Aruba, minister di Husticia y Asuntonan Social sr. Rocco 
Tjon conhuntamente cu sra. Sue-Ann Ras di Departamento di 
Mucha y Hoben (DMH), a elabora riba e ley di kinderopvang. 
Esaki, den cuadro di e imagennan cu tawata circula riba 
plataformanan social, pa loke ta un incidente na un creche 
specifico. Minister Tjon a sigura cu Gobierno di Aruba y su 
persona ta condena e actonan aki rotundamente. Pa e motibo 
aki, Gobierno di Aruba ta inverti hopi pa combati abuso di 
mucha en general. 


Na prome luga, minister Tjon a pone enfasis cu e imagennan aki 
no ta di algo cu a sosode recien, esaki tawata conoci caba pa 
algun siman, caminda DMH a actua mesora den colaboracion 
cu Jeugd en Zeden Politie. Pa e motibo aki, diferente detencion 
a tuma luga den e caso specifico aki. E ta hopi importante pa 
laga e investigacion cana su caminda, y na final di henter e 
proceso, un huez lo dicidi kico ta e castigo cu lo wordo duna. 


Banda di esaki, e mandatario a reacciona mesora riba diferente 
ponencianan cu tawata circula riba plataformanan social, cu 
Gobierno di Aruba y Ministerio di Husticia y Asuntonan Social 
no lo a actua debidamente pa combati abuso di mucha. 
Sinembargo, mester bisa cu despues di luna di april cu a 


wordo decreta luna di conscientisacion contra abuso di mucha 
en general, comunidad completo a haya un bista di kico tur a 
y ta wordo haci e ultimo añanan pa combati abuso di mucha 
en general. 


A base di esaki, por menciona cu ta enfoca hopi riba e parti 
di maneho, y pa loke ta legislacion ya caba pa algun afia e 
adaptacionnan a wordo haci, caminda a aumenta e castigo pa e 
diferente tipo di delitonan. Ademas di esaki, no tin un “verjaring” 
mas, pues semper por keda entrega denuncia, si acaso un 
mucha a wordo abusa, cual ta un paso hopi importante. 


Procesonan di trabou a wordo adapta y diferente metodonan 
nobo a wordo introduci, manera codigo di proteccion, signs of 
safety, a inverti den personal cu ta traha den e veld y tambe 
a inverti hopi a base di proyectonan. Asina por menciona cu a 
introduci un medico forensico, a introduci diferente metodonan 
nobo manera multidimensioneel familietherapie. Tur esaki, ta 
pasonan cu a wordo tuma pa eleva siguridad pa nos muchanan. 


Banda di esaki, pronto lo habri portanan di e Family Justice 
Center, pero tambe a introduci e proyecto di Intensief 
Samenwerken aan Veiligheid. Pues, hopi proyecto a wordo 
introduci pa eleva e siguridad pa nos muchanan. Fin di april, a 
transmiti un forum nacional cu panelistanan cu ta profesionalnan 
den e veld social, caminda nan a splica detayadamente kico 
tur a wordo haci e ultimo temponan. 


Ley di Kinderopvang: 

Recientemente, a sinta den parlamento hunto cu e comision 
di husticia y asuntonan social, caminda a elabora hunto cu tur 
e profesionalnan kico tur ta e pasonan cu a wordo tuma. Un 
paso hopi significante, cu ta toca specificamente e incidente 
cu a tuma luga, ta pa percura cu e ley cu ta regula e parti di 
kinderopvang y creche, wordo trata den parlamento y wordo 
aproba, banda di esey a introduci Departamento di Mucha y 
Hoben. Remarkabel ta, cu hopi di esnan cu a pidi pa actua 
aworaki, tawata contra e introduccion di e ley aki, pues awo ta 
wak e necesidad di esaki. 

E ley aki ta sumamente importante pa eleva siguridad di nos 
muchanan, mirando cu e ley aki ta toca tur e diferente critera cu 
un creche mester atene su mes na dje, e parti infrastructural, 
di higiena, e parti pedagogico, pero tambe e parti di cuanto 
leidster mester tin den un creche pa tanto mucha cu nan ta 
acomoda. Pues e ley ta conta cu diferente faceta. 


DMH por guia mayornan tambe di con nan por scoge un 
creche, nan tin e registro y nan sa kico ta e puntonan cu 
mayornan mester tena cuenta cune, na momento cu nan 
scoge un creche, y DMH tin un rol pa brinda e informacion aki 
y asina guia e mayornan, pues di e banda aki, e mensahe ta 
bay pa tur esnan cu tin un mucha na un creche, si tin mester 
di informacion y guia pa haci e escogencia, semper por acudi 
na DMH pa cu esaki. 


Minister Tjon ta haci un yamada na tur persona cu tin informacion 
cu a nota of señala algo cu no ta bay bon na un creche, pa 
meld esaki mesora na DMH, y pasonan lo wordo tuma. Ora 
e incidente actual a wordo gemeld, teniendo na cuenta e ley, 
regla y procedura, a actua mesora. 


E parti di supervision ta den ehecucion, DMH actualmente 
ta chikito ainda, pero lo sigui fortifica e departamento aki cu 
mas personal den e añanan nos dilanti. Tin un plan extenso cu 
DMH a traha den colaboracion cu Cuerpo Policial y diferente 
reunion a ruma luga, specificamente cu Polis di Bario, y nan ta 
asisti DMH den ehecuta e diferente control nan. 


Por ultimo, e ta importante pa splica cu a base di e ley di 
kinderopvang, a introduci un “verguningstelsel”. Antes no 
tawata existi un permiso pa creche, pa cual motibo actualmente 
no tin un permiso cu por wordo revoca. E ley ta hopi cla, pues 
pa revoca un permiso, esey ta e “ultimum remedium”, pues 
e ultimo paso, prome cu yega na e ultimo paso, e instancia 
mester ricibi varios “boet”, y si ta trata di peliger di inmediato, 
e permiso por wordo revoca. 


Tur cos mester ta den balansa, pues si ta trata di algo 
infrastructural, por sera e creche pa e wordo drecha, si 
ta toca leidsters y a wordo deteni, esey kiermen cu no tin 
un peliger inmediato mas. E ley ta dicta cu mester tin un 
“intrekkingsbeleid”, cual ta trahando riba dje, den colaboracion 
cu Directie Wetgeving en Juridische Zaken (DWJZ). 


Minister su rol: 

Un Minister tin e autoridad pa duna un “schriftelijk bevel”, pues 
un orden di inmediato cu e creche aki mester sigui pa kita 
cierto puntonan cu por causa peliger di inmediato. E orden aki 
ta valido pa shete dia y ta a base di un investigacion cu mester 
tuma luga como tambe un “inspectie rapport”, cual DMH ta 
scirbi a base di informacion cu ta drenta. 


E minister por duna tambe un aanwijzing, cual ta un paso 
structural, caminda ta brinda e creche en cuestion espacio di 
tempo pa drecha cierto situacionnan cu no ta causa peliger 
di inmediato, pero si cu mester wordo remedia, pa nan por 
cumpli cu rekisitonan di e ley. 


Di otro banda mester tene cuenta cu, e aspecto di “hoor en 
wederhoor” cual ta sumamente importante. Esaki ta nifica cu 
medidanan no por wordo tuma sin scucha ambos banda di 
e medaya, pues den e caso aki, mester scucha e banda di e 
creche, pa nan por splica di nan banda. Esaki ta haci’e dificil den 
e cuestion specifico aki, mirando cu tin un investigacion penal 
andando, y no kier stroba e investigacion aki, mirando cu cada 
paso cu wordo tuma den cuadro di e ley di kinderopvang lo por 
stroba e investigacion penal, pa cual motibo e colaboracion 
y intercambio di informacion, entre DMH y Cuerpo Policial ta 
hopi importante. 


Minister Tjon a haci un apelacion na comunidad y como mayor, 
pasobra e ta nos responsabilidad pa scucha di nos yiu(nan), 
y si nan no ta sinti nan mes comodo na un creche, y si como 
mayor tampoco ta sinti comodo pa cierto cosnan cu ta scucha, 
e ta consehabel pa bishita e creche en cuestion, tira un bista 
riba e creche, e parti infrastructural, wak con nan ta guiando bo 
yiu(nan) y papia cu bo yiu(nan). 


Gobierno di Aruba tin un responsabilidad, y riba diferente 
aspecto ta asumi e responsabilidad aki. Specificamente pa loke 
ta kinderopvang y creche, por bisa cu a base di introduccion di 
e ley aki, pero tambe e hecho cu a bin cu un departamento di 
mucha y hoben, esaki ta prueba e compromiso di Gobierno di 
Aruba pa atende cu e tematica aki. 


Remarkabel ta cu, for di un fase hopi trempan, ta inverti pa 
garantisa siguridad di nos mucha y hobennan, pues door di 
tin un departamento manera DMH, cu ta supervisa y ta traha 
hunto cu e crechenan pa eleva siguridad pa nos muchanan, ta 
un paso significante den e compromiso di parti di Gobierno di 
Aruba. MN 

Durante Conferencia di Prensa di Gobierno di Aruba dialuna 
ultimo, Minister Endy Croes a elabora riba plataforma digital 
Matrix. Manera ta conoci desde april 2023, Matrix ta den 
funcion y ta resorta bou di Departamento di Ensefiansa (DEA) 
y ta conta cu sosten di IPA y Centro pa Desaroyo Profesional 
Continuo (CDPC). Matrix ta brinda e docentenan e oportunidad 
pa sigui profesionalisa nan mes y ta brinda diferente curso 
online cu e cursista por sigui riba su propio tempo den un 
forma flexibel y personalisa. 


Matrix su cursonan ta varia entre 6 pa 10 luna y na final e 
cursistanan ta ricibi un certificado. Actualmente, tin 12 curso 
riba Matrix y tin 5 curso mas den desaroyo cu pronto lo ser 
lansa riba e plataforma aki. Por ultimo, Minister Endy Croes ta 
invita e docentenan pa bishita e website www.ea.aw pa haya 
e “banner” Matrix cu lo hiba bo na e website di Matrix. Eyriba 
por crea un cuenta y inscribi pa e curso cu ta desea. Riba 
Facebook di DEA y CDPC lo anuncia regularmente e demas 
cursonan cu lo sali riba e plataforma. 


Minister El 


Crore 

Minister Endy Croes: 
JEBLO DI ARUBA TA CORDIALMENTE INVITA 

E clausura lo inicia 6 or di atardi na Joe Laveist Sport Park na San Nicolas 


Diasabra, 15 di juni, e clausura di Weganan Escolar 2024 
lo tuma luga den Joe Laveist Sport Park na San Nicolas. E 
gran clausura lo inicia 6 or di atardi cu wega di futbol di scol 
preparatorio di mucha muhe, wega di futbol di scol preparatorio 
di mucha homber y show di baile di NTG & NLG dirigi pa 
Marisol Pefia. Ademas di esaki, lo tin entregamento di premio 
na e ekipo di futbol di scol preparatorio, docente di aña y scol 
di aña. 


Un total di 1300 alumno di 45 scol preperatorio, basico y 
secundario a competi contra otro durante dos (2) siman 
den diferente disciplina entre otro, beach tennis, volleyball, 
futbol, badminton, “kids athletics”, We Baile y We Mente. Lo 
tin diferente tent di cuminda cu bar bon surti. Macota Wiwi lo 
t' ey presente pa saluda e muchanan y hunto clausura e gran 
evento deportivo di Weganan Escolar 2024. 


Minister Endy Croes conhuntamente cu IBiSA ta invita e Pueblo 
di Aruba pa bin presencia e final di futbol di scol preparatorio 
durante e gran clausura di Weganan Escolar 2024. Alabes, ta 
desea nos muchanan hopi exito! MN 

El 
tripartismo 
plans clavel 

Recientemente Minister di Labor Glenbert Croes a biaha 
pa Geneva hunto cu e delegacion di Aruba, pa asisti na e 
"International Labor Conference (ILO) 2024". E aña aki, ILO a 
conta cu participacion di 187 pais y mas di 5000 representante 
di gobiernonan, di gremionan sindical, comercial, y otro NGO's. 


Minister Croes a indica cu Aruba tin hopi aña caba ta participa 
na e conferencia aki, y e aña aki un biaha mas a participa den 
un delegacion tripartidista di Aruba consistiendo di Gobierno, 
Representantenan Sindical y Comercial. E delegacion di 
Aruba a atende e tema di con pa salbaguardia e derechonan 
fundamental di e trahado: trabou decente, salario decente, y 
carera decente pa e trahado den cuadro di economia di cuido, 
cu ta cuido di mucha y di nos grandinan. 


Durante e conferencia aki, Aruba y Sint Maarten a cana hunto 
den nomber di Reino Hulandes pa asina participa activamente. 
Un di e metanan di ILO ta pa trece tur hende hunto, no 
solamente gobiernonan sino gremionan sindical y comercial 


Organisation internationale du Travail Î i ` 
Organización Internacional del Trabajo 

pa hunto discuti temanan cu ta importante pa e paisnan. 
Minister Croes a expresa cu e hecho cu tur e añanan a bin ta 
discuti e temanan cu ta di importancia pa e trahado, ta crea 
un consciencia nacional y esaki ta e luz riba nos caminda con 
pa sigui cana riba e diferente temanan cu e aña aki a bin riba 
mesa durante e Conferencian Internacional di Labor organisa 
pa Nacionnan Uni. 


"Despues di varios aña cu mi persona ta participa na ILO, mi 
mester bisa cu e conferencia aki ta un inspiracion pa ta miho. Na 
Aruba tambe tin diferente comision den Departamento di Labor 
cu ta traha di un forma tripartidista. Gobierno ta reactivando 
DTSL, esta dialogo tripartidista Social Laboral, cu ta inspira a 
base di e principio tripartidista di ILO. Nos tabata tin diferente 
reunionnan caba pa defini e structura di tripartidista cu mester 
ta e structura permanente di consulta di dialogo y decisionnan 
conhunto, cargando Aruba den su caminda di futuro", Minister 
Croes a expresa. 

Instituto Biba Saludabel y Activo 


Arte di Muraya na San Nicolas no ta simplemente 
verf riba bloki. E creatividad, fantasia y color riba e 
murayanan ta un fuente di inspiracion di artistanan 
pa encurasha nos pa brasa e poder di creatividad y 
colaboracion na nos barionan di Aruba. 

